CELEX: 32016D1982
Language: el
Date: 2016-11-08 00:00:00
Title: Εκτελεστική απόφαση (EE) 2016/1982 του Συμβουλίου, της 8ης Νοεμβρίου 2016, για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόζει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

12.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 305/30
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2016/1982 ΤΟΥ ΣΥΜΒΟΥΛΊΟΥ
   της 8ης Νοεμβρίου 2016
   για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόζει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η απόφαση του Συμβουλίου 2007/441/ΕΚ (2) επιτρέπει μέχρι τις 31 Δεκεμβρίου 2010 στην Ιταλία να περιορίζει στο 40 % το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται σε δαπάνες για μηχανοκίνητα οδικά οχήματα τα οποία δεν χρησιμοποιούνται αποκλειστικά για επαγγελματικούς σκοπούς. Η απόφαση προβλέπει επίσης ότι η χρησιμοποίηση των εν λόγω οχημάτων για την κάλυψη ιδίων αναγκών δεν εξομοιώνεται με παροχές υπηρεσιών εξ επαχθούς αιτίας. Επίσης, ορισμένες κατηγορίες οχημάτων και δαπανών εξαιρούνται από το πεδίο εφαρμογής της ανωτέρω απόφασης.
            
         
               (2)
            
            
               Η απόφαση 2007/441/ΕΚ τροποποιήθηκε στη συνέχεια με την εκτελεστική απόφαση του Συμβουλίου 2010/748/ΕΕ (3) και με την εκτελεστική απόφαση του Συμβουλίου 2013/679/ΕΕ (4) που παρέτεινε την ημερομηνία λήξης των μέτρων αυτών («μέτρα παρέκκλισης») έως τις 31 Δεκεμβρίου 2016.
            
         
               (3)
            
            
               Με επιστολή που πρωτοκολλήθηκε στην Επιτροπή στις 31 Μαρτίου 2016, η Ιταλία ζήτησε παράταση των μέτρων παρέκκλισης.
            
         
               (4)
            
            
               Σύμφωνα με το δεύτερο εδάφιο του άρθρου 395 παράγραφος 2 της οδηγίας 2006/112/ΕΚ η Επιτροπή ενημέρωσε τα άλλα κράτη μέλη με την επιστολή της 22ας Ιουνίου 2016 σχετικά με το αίτημα της Ιταλίας. Με την επιστολή της 23ης Ιουνίου 2016 η Επιτροπή ενημέρωσε την Ιταλία ότι έχει όλες τις αναγκαίες πληροφορίες για να εξετάσει το αίτημα.
            
         
               (5)
            
            
               Σύμφωνα με το άρθρο 6 της απόφασης 2007/441/ΕΚ, η Ιταλία υπέβαλε στην Επιτροπή έκθεση σχετικά με την εφαρμογή της απόφασης, η οποία περιλάμβανε επανεξέταση του ποσοστού του περιορισμού. Από τις πληροφορίες που διαβίβασε η Ιταλία, εξακολουθεί να προκύπτει ότι ο περιορισμός του δικαιώματος έκπτωσης σε 40 % αντιστοιχεί στις πραγματικές συνθήκες όσον αφορά την αναλογία μεταξύ επαγγελματικής και ιδιωτικής χρήσης των εν λόγω οχημάτων.
            
         
               (6)
            
            
               Θα πρέπει συνεπώς να επιτραπεί στην Ιταλία να συνεχίσει να εφαρμόζει τα μέτρα παρέκκλισης για περαιτέρω περιορισμένο χρονικό διάστημα, έως τις 31 Δεκεμβρίου 2019.
            
         
               (7)
            
            
               Σε περίπτωση που η Ιταλία ζητήσει νέα παράταση πέραν του 2019, θα πρέπει να υποβληθεί στην Επιτροπή έκθεση, συνοδευόμενη από το αίτημα για παράταση, το αργότερο μέχρι την 1η Απριλίου 2019.
            
         
               (8)
            
            
               Η παράταση των μέτρων παρέκκλισης δεν έχει επίπτωση στους ιδίους πόρους της Ένωσης τους προερχόμενους από ΦΠΑ.
            
         
               (9)
            
            
               Συνεπώς, η απόφαση 2007/441/ΕΚ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στην απόφαση 2007/441/ΕΚ, το άρθρο 6 και το άρθρο 7 αντικαθίστανται ως εξής:
   
      «Άρθρο 6
      Κάθε αίτημα για την παράταση των μέτρων που προβλέπονται στην παρούσα απόφαση υποβάλλεται στην Επιτροπή έως την 1η Απριλίου 2019.
      Κάθε αίτημα παράτασης των εν λόγω μέτρων συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ που επιβάλλεται στις δαπάνες για μηχανοκίνητα οδικά οχήματα τα οποία δεν χρησιμοποιούνται αποκλειστικά για επαγγελματικούς σκοπούς.
      Άρθρο 7
      Η παρούσα απόφαση λήγει στις 31 Δεκεμβρίου 2019.».
   
   Άρθρο 2
   Η παρούσα απόφαση ισχύει από την 1η Ιανουαρίου 2017.
   Άρθρο 3
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 8 Νοεμβρίου 2016.
      
         
            Για το Συμβούλιο
         
         
            Ο Πρόεδρος
         
         P. KAŽIMÍR
      
   
   
      (1)  ΕΕ L 347 της 11.12.2006, σ. 1.
   
      (2)  Απόφαση 2007/441/ΕΚ του Συμβουλίου, της 18ης Ιουνίου 2007, που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 165 της 27.6.2007, σ. 33).
   
      (3)  Εκτελεστική απόφαση 2010/748/ΕΕ του Συμβουλίου, της 29ης Νοεμβρίου 2010, για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 318 της 4.12.2010, σ. 45).
   
      (4)  Εκτελεστική απόφαση 2013/679/ΕΕ του Συμβουλίου, της 15ης Νοεμβρίου 2013, με την οποία τροποποιείται η απόφαση 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 37).